**NÁRODNÁ RADA SLOVENSKEJ REPUBLIKY**

**VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-1481/2013

**600a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony (tlač 600) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Ústavnoprávny výbor Národnej rady ako gestorský výbor k vládnemu návrhu zákona, ktorým sa mení a dopĺňa **zákon č. 513/1991 Zb. Obchodný zákonník** v znení neskorších predpisov a ktorým sa menia a dopĺňajú niektoré zákony (tlač 600) **podáva Národnej rade** Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky **spoločnú správu** výborov Národnej rady Slovenskej republiky.

I.

Národná rada Slovenskej republiky uznesením č. 745 z 4. septembra 2013 pridelila vládny návrh zákona, ktorým sa mení a dopĺňa **zákon č. 513/1991 Zb. Obchodný zákonník** v znení neskorších predpisov a ktorým sa menia a dopĺňajú niektoré zákony (tlač 600) na  prerokovanie týmto výborom:

**Ústavnoprávnemu výboru** Národnej rady Slovenskej republiky a

**Výboru** Národnej rady Slovenskej republiky **pre hospodárske záležitosti.**

Určila zároveň lehotu na prerokovanie predmetného návrhu zákona v druhom čítaní vo výboroch a v gestorskom výbore.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, **neoznámili v určenej lehote** gestorskému výboru **žiadne stanovisko** k predmetnému návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh zákona, ktorým sa mení a dopĺňa **zákon č. 513/1991 Zb. Obchodný zákonník** v znení neskorších predpisov a ktorým sa menia a dopĺňajú niektoré zákony (tlač 600) prerokovali výbory v stanovenej lehote a odporúčali ho **schváliť**:

**Ústavnoprávny výbor** Národnej rady Slovenskej republiky uznesením č. 287 z 8. októbra 2013 a V**ýbor** Národnej rady Slovenskej republiky **pre hospodárske záležitosti** uznesením č. 203 z 8. októbra 2013.

**IV.**

**Z uznesenia Ústavnoprávneho výboru** Národnej rady Slovenskej republiky uvedeného v III. bode spoločnej správy vyplýva tento **pozmeňujúci a doplňujúci návrh:**

V čl. I sa za bod 8 vkladajú nové body 9 a 10, ktoré znejú:

„9. V § 340a ods. 1 druhej vete sa za slovo „splatnosti“ vkladá slovo „výslovne“.

10. V § 340a ods. 3 sa za slová „len ak“ vkladajú slová „je výslovná a“.“.

Ostávajúce body sa primerane prečíslujú.

Európska komisia v rámci systému EU Pilot vytýka právnej úprave obsiahnutej v § 340a ods. 1 a 3 nedostatky v transpozícii smernice Európskeho parlamentu a Rady 2011/7/EÚ zo 16. februára 2011 o boji proti oneskoreným platbám v obchodných transakciách, ktoré spočívajú absencie prídavného mena „výslovne“ v ustanoveniach § 340a ods. 1 a ods. 3 Obchodného zákonníka. Európska komisia upozornila Slovenskú republiku na nesprávnu transpozíciu vyššie citovaného ustanovenia smernice. Argumentuje tým, že podľa právnej úpravy by dohoda o odchýlení sa od základného pravidla maximálnej lehoty splatnosti záväzku mala byť výslovná (analogicky to platí aj pre odsek 3). To znamená, že nebude stačiť na platnosť dohody konkludentný spôsob dohody alebo dohody vo forme všeobecných obchodných podmienok. Pri analýze transpozičného stavu predkladateľ komparoval právne úpravy iných štátov EÚ, ktoré transponovali danú smernicu. Zistil, že napríklad novelou nemeckého Občianskeho zákonníka (Änderung des Bürgerlichen Gesetzbuchs Das Bürgerliche Gesetzbuch in der Fassung der Bekannt- machung vom 2. Januar 2002 (BGBl. I S. 42, 2909; 2003 I S. 738) v ustanovení § 271a ods. 1 a 2 bola zákonodarcom rovnako vložená požiadavka na výslovnosť dohody („...wenn sie ausdrücklich getroffen...“).

**Ústavnoprávny výbor NR SR**

**Gestorský výbor odporúča schváliť.**

**V.**

**Gestorský výbor** na základe stanovísk výborov k vládnemu návrhu zákona, ktorým sa mení a dopĺňa **zákon č. 513/1991 Zb. Obchodný zákonník** v znení neskorších predpisov a ktorým sa menia a dopĺňajú niektoré zákony (tlač 600) odporúča Národnej rade Slovenskej republiky predmetný návrh zákona **schváliť** v znení pozmeňujúceho a doplňujúceho návrhu uvedeného v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa **zákon č. 513/1991 Zb. Obchodný zákonník** v znení neskorších predpisov a ktorým sa menia a dopĺňajú niektoré zákony v druhom čítaní (tlač 600a) **bola schválená uznesením** Ústavnoprávneho výboru Národnej rady Slovenskej republiky č. 327 z 15. októbra 2013.

Týmto uznesením výbor zároveň poveril spoločného spravodajcu, **Borisa Suska**, aby na schôdzi Národnej rady Slovenskej republiky pri rokovaní o predmetnom návrhu zákona predkladal návrhy v zmysle príslušných ustanovení zákona o rokovacom poriadku Národnej rady Slovenskej republiky.

Róbert Madej

predseda Ústavnoprávneho výboru

Národnej rady Slovenskej republiky

Bratislava 15. októbra 2013